Video AstraZeneca retrage vaccinul COVID-19. Gigantul farmaceutic a recunoscut că acesta poate avea efecte secundare grave
Ar putea fi începutul sfârşitului pentru compania AstraZeneca! Producătorul de medicamente şi-a retras complet şi în mod voluntar de pe piaţă vaccinul anti-COVID-19!
Cererea de retragere a fost făcută pe 5 martie și a intrat în vigoare abia ieri. Comisia Europeană a retras şi ea autorizația pentru vaccin, iar asta înseamnă că medicamentul nu va mai putea fi utilizat în ţările din Uniune.
Anunţul vine la câteva luni după ce gigantul farmaceutic a recunoscut că vaccinul poate avea efecte secundare grave, cum ar fi formarea cheagurilor de sânge sau provocarea unor tromboze rare.
AstraZeneca retrage vaccinul COVID-19
AstraZeneca anunţă că a iniţiat retragerea la nivel mondial a vaccinului său COVID-19 din cauza unui "surplus de vaccinuri actualizate disponibile", transmite Reuters
De asemenea, compania a precizat că va proceda la retragerea autorizaţiilor de introducere pe piaţă a vaccinului Vaxzevria în Europa.
"Deoarece între timp au fost dezvoltate mai multe variante ale vaccinului COVID-19, există un surplus de vaccinuri actualizate disponibile", a declarat compania, adăugând că acest lucru a dus la o scădere a cererii pentru Vaxzevria, care nu mai este fabricat sau furnizat.
Potrivit presei, producătorul de medicamente anglo-suedez a recunoscut anterior, în documente judiciare, că vaccinul provoacă efecte secundare precum formarea de cheaguri de sânge şi scăderea numărului de trombocite.
Solicitarea firmei de retragere a vaccinului a fost făcută pe 5 martie şi a intrat în vigoare pe 7 mai, potrivit Telegraph, care a relatat primul această evoluţie.
AstraZeneca, listată la Londra, a început să se orienteze spre vaccinurile împotriva virusului sinciţial respirator şi spre medicamente împotriva obezităţii prin mai multe tranzacţii anul trecut, după o încetinire a creşterii, în urma scăderii vânzărilor medicamentului COVID-19.